
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI
	              Bucureşti,23.06.2026             

              PLx 397/2026


AVIZ

asupra proiectului de Lege pentru stimularea prelucrării superioare a gazului natural în România
În conformitate cu prevederile art.95 din Regulamentul Camerei Deputaţilor, republicat, cu modificările ulterioare,  Comisia juridică, de disciplină şi imunităţi a fost sesizată, spre dezbatere şi avizare,  cu proiectul de Lege pentru stimularea prelucrării superioare a gazului natural în România, trimis cu adresa nr. PLx 397 din 13 mai 2026, înregistrat cu nr.7c-13/492 din 14 mai 2026. 
Senatul,  în calitate  de primă  Cameră  sesizată, a adoptat proiectul de lege, în ședința din 11 mai 2026.

Potrivit dispoziţiilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională. 
Potrivit prevederilor art.62 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut proiectul de lege în şedinţa din 23 iunie 2026.

Proiectul de lege are ca obiect de reglementare stimularea prelucrării superioare a gazului natural în România. Inițiativa instituie, cu respectarea legislației în materia ajutorului de stat, următoarele categorii de facilități pentru investițiile în industria chimică: profitul reinvestit în industria chimică bazată pe gaze naturale este scutit de impozit pe o perioada de 5 ani de la prima investiție, introducerea amortizării superaccelerate, scutiri de la plata impozitului pe clădiri și pe teren, cu aprobarea autorităților administrației publice locale, scutirea de la plata taxelor pentru modificarea destinației sau scoaterea din circuitul agricol a terenurilor aferente investițiilor.

Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ și avizul favorabil al Consiliului Economic și Social. 
În urma dezbaterilor s-a hotărât, cu majoritate de voturi, avizarea favorabilă a proiectului de lege, în forma transmisă Comisiei juridice, de disciplină şi imunităţi de către Biroul Permanent. 
Proiectul de lege  face parte din categoria legilor ordinare.
                   PREŞEDINTE,                          

       SECRETAR,
        prof. univ. Liviu-Bogdan Ciucă                   Petre-Emanoil Neagu        
 Consilier  parlamentar,                                                                                                                                    
 Florica Manole                                                                                                                                                  

